PREDGOVOR

Petar Vranjković, *Whānau*

Na požutjeloj crno-bijeloj fotografiji, ponegdje izgrebanoj, vidimo mladog muškarca i djevojku. Mladić jednom rukom grli djevojku, objema drži njezine. Oboje gledaju u fotoaparat. On nasmiješen, a ona ozbiljna, nesmiljena pogleda uperenog ravno u kameru. Klik. Trenutak je prošao.

Privatna fotografija predstavlja *trag[[1]](#endnote-1)* života koji je (pro)življen. Otvaramo obiteljske albume i gledamo fotografije. Na temelju prikaza koje vidimo pokušavamo rekonstruirati vlastitu prošlost, pridodati značenje onom viđenome – *fotografije kojih se sjećamo* ostatak *su naših iskustava*.[[2]](#endnote-2) Možda postoji sjećanje o danu kada je fotografija nastala, a možda nam je ona postala samo dokaz da smo tada bili na tom mjestu. Međutim, što je s obiteljskim fotografijama koje ne prikazuju nas, koje svjedoče o trenucima kojima nismo prisustvovali, koji su se dogodili prije nego li nas je uopće bilo?

Propitujući vlastitu prošlost istraživanjem obiteljskih fotografija, Petar Vranjković na izložbi *Whānau* izlaže trideset fotografija nastalih trideset i više godine prije njegovog rođenja. Ove pomno odabrane fotografije prikazuju život djeda i bake s majčine strane. Svaka scena, svaki osmjeh polazište je za autorovo intimno propitivanje vlastitih korijena. No priča iza pojedinih fotografija promatraču ostaje skrivena. Nema datuma, nema imena – može se tek naslutiti tko su članovi autorove obitelji.

Dio obiteljske povijesti koji fizički izlazi iz privatne sfere, zapravo ostaje skriven. Ono što nam autor ipak ovim radom otkriva je njegov vlastiti emotivni odnos prema nađenoj ostavštini. Fotografije koje su se ranije nalazile u kutijama on pažljivo smješta u okvire, a njihova transformacija iz tek viđenog u dio emotivne transgeneracijske razmjene završava činom prijenosa tri odabrana prizora s fotografija na sirovo pamučno platno – žuticu u tehnici litografije. Suprotstavljajući stari komad platna nađen u bakinom domu fotografiji vjenčanja djeda i bake, on kao da pridodaje sebe ovoj fotografiji te odaje počast onima čija iskustva su ga oblikovala.

Lana Lovrenčić

1. John Berger [↑](#endnote-ref-1)
2. John Berger [↑](#endnote-ref-2)